**Prof. dr. Zoran Bosnić**

Prof. dr. Zoran Bosnić je diplomiral leta 2001, magistriral leta 2003 in doktoriral leta 2007 na Fakulteti za računalništvo in informatiko Univerze v Ljubljani (UL FRI). Po diplomi je obdobje petih let posvetil zaposlitvam v gospodarstvu, kjer si je pridobil izkušnje s področij računalniške varnosti, razvoja sistemov in vodenja. Po zaposlitvi na UL FRI leta 2006 se je posvetil raziskovanju umetne inteligence, zlasti ocenjevanju zanesljivosti napovedi napovednih modelov, učenju iz podatkovnih tokov, priporočilnim sistemom in analizi naravnega jezika. V njegovi bibliografiji izstopajo aplikacije metod umetne inteligence v medicini, na to področje spada tudi projekt Obzorje 2020 - SILICOFCM, ki ga vodi na UL FRI. Za svoje pedagoško delo je od Študentskega sveta prejel dve nagradi za "naj profesorja", leta 2012 pa je prejel tudi Svečano listino UL za izjemne pedagoške in raziskovalne dosežke. Strokovno delo opravlja v številnih programskih odborih konferenc. Je tudi član uredniškega odbora ComSIS s seznama SCI.